**NOTĂ DE FUNDAMENTARE**

În conformitate cu prevederile Hotărârii Guvernului nr.229/2009 privind reorganizarea Regiei Naţionale a Pădurilor - Romsilva şi aprobarea regulamentului de organizare şi funcţionare, cu modificările și completările ulterioare, Direcția de Creștere, Exploatare și Ameliorare a Cabalinelor R.A, este o unitate cu personalitate juridică din structura Regiei Naţionale a Pădurilor – Romsilva.

Această regie funcţionează sub autoritatea Ministerului Mediului, Apelor şi Pădurilor și administrează bunurile din domeniul public al statului de natura celor prevăzute la art.136 alin.(3) din Constituţia României, republicată, în anexa nr.2 la Ordonanța de urgență a Guvernului nr.57/2019 privind Codul administrativ, cu modificările și completările ulterioare, precum şi alte bunuri prevăzute în anexa nr. 2 la Hotărârea Guvernului nr.1705/2006 pentru aprobarea inventarului centralizat al bunurilor din domeniul public al statului, cu modificările şi completările ulterioare.

Direcția de Creștere, Exploatare și Ameliorare a Cabalinelor R.A are în administrare bunuri imobile, respectiv terenuri agricole și neagricole.

Un astfel de bun imobil este situat pe raza comunei Perișoru din județul Călărași. Acest bun imobil se află în domeniul public al statului, fiind înregistrat în inventarul centralizat al bunurilor din domeniul public al statului, la numărul M.F. 153321.

Comuna Unirea în parteneriat cu comuna Jegalia și comuna Dichiseni, toate din județul Călărași intenționează să înființeze un sistem de distribuire gaze naturale în cele 3 comune.

Pentru realizarea acestui proiect este necesară montarea unei stații de reglare-măsurare-predare (S.R.M.P) presiune înaltă, care va alimenta cu gaze naturale (presiune medie) astfel:

- Unirea: „Sistem inteligent de distribuție gaze naturale în comuna Unirea, județul Călărași”- Lungimea sistem de distribuție gaze naturale 26.622 m, reprezentând 0,047% din lungimea totală de sistem de distribuție gaze naturale a României și deservind un număr de 995 gospodarii și 20 consumatori non-casnici, rezultând un număr de 1015 gospodării echivalente eligibile.

- Jegălia: „Sistem inteligent de distribuție gaze naturale în comuna Jegălia, județul Călărași” - Lungimea sistem de distribuție gaze naturale 40.231m, reprezentând 0,070% din lungimea totală de sistem de distribuție gaze naturale a României și deservind un număr de 1658 gospodării și 3 consumatori non-casnici, rezultând un număr de 1661 gospodării echivalente eligibile.

- Dichiseni: „Sistem inteligent de distribuție gaze naturale în comuna Dichiseni, județul Călărași” - Lungimea sistem de distribuție gaze naturale 25.847m, reprezentând 0,045% din lungimea totală de sistem de distribuție gaze naturale a României și deservind un număr de 752 gospodării și 14 consumatori non-casnici, rezultând un număr de 766 gospodării echivalente eligibile.

- Lungimea racord SRMP și comuna Jegălia -14.600m.

Distribuția gazelor se realizează în regim de presiune medie și/sau redusă cu conducte din PEID, PE100,SDR11 și conducte supraterane din oțel, după caz.

Conductele de distribuție gaze naturale se vor monta în domeniul public și/sau pe terenuri aparținând comunelor componente ale parteneriatului.

Pentru realizarea proiectului „Inființare rețea inteligentă de distribuție de gaze naturale în comunele Unirea, Jegălia și Dichiseni, județul Călărași” a fost încheiat Contractul de finanțare nr. 1534/15.06.2022 și actul adițional nr. 1 între Ministerul Investițiilor și Proiectelor Europene în calitate de Autoritate de Management pentru Programul Operațional Infrastructura Mare și comuna Unirea în calitate de lider de parteneriat al comunelor Unirea, Jegălia și Dichiseni din județul Călărași, cu o valoare totala 70.688.164,89 lei.

Prin avizul tehnic de racordare (ATR) la sistemul de transport al gazelor naturale nr. 67536/13.09.2023 emis de Transgaz, în calitate de titular al licenței de operare a sistemului de transport al gazelor naturale s-a stabilit ca soluție tehnică de racordare: stație de reglare-măsurare -predare a gazelor naturale (SRMP) noua în punctul de racordare: X(702444) și Y(327093).

Suprafața de teren ce va fi afectată de stația de reglare-măsurare-predare a gazelor naturale (SRMP) noua în punctul de racordare: X(702444) și Y(327093) este domeniul public al statului aflat în administrarea Regiei Naționale a Pădurilor – Romsilva - Direcția de creștere, exploatare și ameliorare a cabalinelor, nr.MF 153321, înscris în anexa nr. 12 din Hotărârea Guvernului nr.1705/2002, cu modificările și completările ulterioare. De asemenea, acest imobil este înscris în cartea funciară nr. 25589 Perișoru.

Direcția de Creștere, Exploatare și Ameliorare a Cabalinelor R.A are în administrare nr.MF 153321 cu suprafața de 6154605,75 mp, din care a fost cadastrat și înscris în cartea funciară nr. 25589 Perișoru suprafața de 1000 mp aferentă stației de reglare-măsurare-predare a gazelor naturale (SRMP) noua - în punctul de racordare: X(702444) și Y(327093).

Pentru diferența de suprafață aferentă nr.MF 153321, la nivelul comunei Perișoru sunt în desfășurare lucrările de cadastrare sistematică, nefiind încheiate până la această dată.

Prin Hotărârea nr. 39/2023 Consiliul Local al comunei Perișoru solicită transmiterea suprafeței de 1000 mp teren înscris în cartea funciară nr. 25589 Perișoru, necesară înființării stației de reglare-măsurare-predare a gazelor naturale (SRMP) din cadrul proiectului „Inființare rețea inteligentă de distribuție de gaze naturale în comunele Unirea, Jegălia și Dichiseni, județul Călărași” declarat de uz și interes public local.

Prin hotărârea menționată anterior sunt stabilite termenele și modalitățile de predare-primire și termenul de realizare a obiectivului de investiții cu precizarea expresă că suprafața va reveni în domeniul public al statului în caz de nerealizare a investiției.

În urma efectuării operațiunii de reevaluare a activelor fixe corporale din domeniul public al statului, desfășurată conform prevederilor Ordinului ministrului economiei și finanțelor nr. 3471/2008 pentru aprobarea Normelor metodologice privind reevaluarea şi amortizarea activelor fixe corporale aflate în patrimoniul instituţiilor publice, valorile terenurilor aferente nr. M.F. 153321 au fost actualizate.

Astfel, valoarea de inventar a bunului imobil cu numărul M.F. 153321 înscrisă în inventarul centralizat al bunurilor din domeniul public al statului înainte de reevaluare era de 1 leu, iar valoarea totală a acestuia după ultima reevaluare este de 18.735.700 lei, conform situației privind reevaluarea activelor fixe corporale (terenuri, amenajări de terenuri și construcții) din domeniul public al statului, întocmită de comisia de reevaluare.

Actualizarea valorii de inventar a bunului imobil ce face obiectul prezentului proiect de hotărâre a Guvernului se realizează potrivit datelor de identificare prevăzute în anexa nr. 1 la proiectul de act normativ.

În acest sens, se propune divizarea numărului M.F. 153321 şi atribuirea unui număr nou pentru suprafața de 1000 mp înscris în CF nr. 25589 Perișoru, potrivit datelor de identificare prevăzute în anexa nr. 2 la proiectul de hotărâre a Guvernului.

În conformitate cu prevederile art.288 alin.(1) din Ordonanța de urgență a Guvernului nr. 57/2019, cu modificările și completările ulterioare, inventarul bunurilor din domeniul public al statului se întocmeşte şi se modifică, după caz, potrivit prevederilor în vigoare, de ministere sau de celelalte organe de specialitate ale administraţiei publice centrale, atât pentru bunurile aflate în administrarea acestora, cât şi pentru bunurile aflate în administrarea unităţilor din subordinea, coordonarea sau sub autoritatea acestora, precum şi de autorităţile publice autonome, şi se aprobă prin hotărâre a Guvernului.

Transmiterea suprafeței de 1000 mp teren înscris în cartea funciară nr. 25589 Perișoru necesar stației de reglare-măsurare-predare a gazelor naturale (SRMP) din cadrul proiectului „Înființare rețea inteligentă de distribuție de gaze naturale în comunele Unirea, Jegalia și Dichiseni, județul Călărași”, declarat de uz și interes public local, va asigura dezvoltarea sistemului de distribuție gaze naturale pentru cele trei localității: Unirea, Jegălia și Dichiseni, județul Călărași, oferind întregii zone noi perspective în aprovizionarea cu gaze naturale a locuitorilor.

În conformitate cu prevederile art.292 alin.(1) din Ordonanța de urgență a Guvernului nr. 57/2019, cu modificările și completările ulterioare, „trecerea unui bun din domeniul public al statului în domeniul public al unei unităţi administrativ-teritoriale se face la cererea consiliului judeţean, respectiv a Consiliului General al Municipiului Bucureşti sau a consiliului local al comunei, al oraşului sau al municipiului, după caz, prin hotărâre a Guvernului, iniţiată de autorităţile prevăzute la art.287 lit. a), care au în administrare bunul respectiv, dacă prin lege nu se dispune altfel”.

Totodată, subliniem faptul că este îndeplinită condiția prevăzută la art.292 alin.(5) din Ordonanța de urgență a Guvernului nr.57/2019, cu modificările și completările ulterioare, potrivit căruia trecerea bunului din domeniul public al statului în domeniul public al unității administrativ - teritoriale se face doar în situația în care bunul imobil se află situat pe raza teritorială a unității administrativ - teritoriale care solicită trecerea, cu excepția cazului în care prin lege nu se specifică altfel.

Întregul bun imobil, teren în suprafață de 1000 mp, înscris în cartea funciara nr. 25589 Perișoru necesar înființării stației de reglare-măsurare-predare a gazelor naturale (SRMP) din cadrul proiectului „Inființare rețea inteligentă de distribuție de gaze naturale în comunele Unirea, Jegălia și Dichiseni, județul Călărași”, declarat de uz și interes public local, este amplasat pe raza teritorială a comunei Perișoru.

Aprobarea și semnarea contractului de finanțare pentru realizarea proiectului „Înființare rețea inteligentă de distribuție de gaze naturale în comunele Unirea, Jegălia și Dichiseni, județul Călărași” reprezintă justificarea temeinică privind încetarea uzului sau interesului public național al bunului imobil care face obiectul transmiterii în domeniul public al comunei Perișoru.

În acest sens, fiind îndeplinită și condiția prevăzută la art.292 alin.(2) din Ordonanța de urgență a Guvernului nr.57/2019, cu modificările și completările ulterioare, potrivit căreia „în instrumentul de prezentare şi motivare al hotărârii prevăzute la alin.(1) se regăseşte, în mod obligatoriu, justificarea temeinică a încetării uzului sau interesului public naţional”.

Bunul imobil ce face obiectul prezentului act normativ nu intră sub incidenţa prevederilor art.860 alin.(3) din Legea nr.287/2009 privind Codul civil, republicată, cu modificările ulterioare, respectiv acesta nu formează obiectul exclusiv al proprietăţii publice a statului, potrivit unei legi organice.

Datele de identificare ale bunului imobil ce face obiectul transmiterii din domeniul public al statului și din administrarea Regiei Naționale a Pădurilor-Romsilva prin Direcția de creștere, exploatare și ameliorare a cabalinelor în domeniul public al comunei Perișoru sunt prevăzute în anexa nr. 3 la proiectul de hotărâre a Guvernului.

După intrarea în vigoare a actului normativ, Regia Națională a Pădurilor-Romsilva prin Direcția de Creștere, Exploatare și Ameliorare a Cabalinelor R.A îşi va actualiza în mod corespunzător datele din evidenţa cantitativ-valorică și va opera împreună cu Ministerul Mediului, Apelor şi Pădurilor și cu Ministerul Finanţelor, modificările corespunzătoare în anexa nr.12 la Hotărârea Guvernului nr.1705/2006, cu modificările și completările ulterioare.

Direcția de Creștere, Exploatare și Ameliorare a Cabalinelor R.A prin Herghelia Jegălia precizează că bunul care face obiectul transmiterii nu face obiectul unor cereri de reconstituire a dreptului de proprietate privată ori de restituire, nu se află în litigii pe rolul instanțelor de judecată și nu este grevat de sarcini.

Necesitatea și oportunitatea promovării proiectului de act normativ, realitatea și corectitudinea datelor prezentate aparțin Regiei Naționale a Pădurilor-Romsilva prin Direcția de Creștere, Exploatare și Ameliorare a Cabalinelor R.A, care promovează acest proiect prin Ministerul Mediului, Apelor și Pădurilor, în temeiul art.1 lit. b) din Regulamentul privind procedurile, la nivelul Guvernului, pentru elaborarea, avizarea și prezentarea proiectelor de documente de politici publice, a proiectelor de acte normative, precum și a altor documente în vederea adoptării/aprobării, aprobat prin Hotărârea Guvernului nr. 561/2009.

Prezentul act normativ nu prezintă impact asupra domeniilor social, economic şi de mediu, asupra bugetului general consolidat sau asupra legislaţiei în vigoare, conform prevederilor art.1 alin.(3) lit. a) din Hotărârea Guvernului nr.443/2022 pentru aprobarea conţinutului instrumentului de prezentare şi motivare, a structurii raportului privind implementarea actelor normative, a instrucţiunilor metodologice pentru realizarea evaluării impactului, precum şi pentru înfiinţarea Consiliului consultativ pentru evaluarea impactului actelor normative.

Faţă de cele prezentate, a fost promovat proiectul de Hotărâre a Guvernului privind actualizarea valorii de inventar a unui bun imobil, divizarea unei părți din acesta, transmiterea acestuia din domeniul public al statului şi din administrarea Regiei Naționale a Pădurilor - Romsilva - Direcția de Creștere, Exploatare și Ameliorare a Cabalinelor R.A, în domeniul public al comunei Perișoru, județul Călărași, şi modificarea anexei nr. 12 la Hotărârea Guvernului nr. 1705/2006 pentru aprobarea inventarului centralizat al bunurilor din domeniul public al statului, ca urmare a reevaluării și înscrierii în cartea funciară, care în forma prezentată a fost avizat de ministerele interesate și pe care-l supunem spre adoptare.

**MINISTRUL MEDIULUI, APELOR ȘI PĂDURILOR**

**MIRCEA FECHET**

**AVIZĂM:**

**VICEPRIM - MINISTRU**

**Marian NEACȘU**

**MINISTRUL DEZVOLTĂRII, MINISTRUL FINANŢELOR**

**LUCRĂRILOR PUBLICE**

**ŞI ADMINISTRAŢIEI Marcel-Ioan BOLOȘ**

**Adrian-Ioan VEȘTEA**

**MINISTRUL JUSTIŢIEI**

**ALINA-ȘTEFANIA GORGHIU**

**SECRETAR DE STAT**

**Ionut-Sorin BANCIU**

**SECRETAR GENERAL**

**Alexandru AVRAM**

**SECRETAR GENERAL ADJUNCT SECRETAR GENERAL ADJUNCT**

**Teodor DULCEAȚĂ Győző István BÁRCZI**

**DIRECȚIA GENERALĂ RESURSE UMANE, JURIDICĂ ȘI RELAȚIA CU PARLAMENTUL**

**DIRECTOR GENERAL Cristina Elena DUMITRESCU**

**DIRECȚIA GENERALĂ ECONOMICĂ, INVESTIȚII ȘI ADMINISTRATIV**

**DIRECTOR GENERAL Speranța Georgeta IONESCU**

**REGIA NATIONALA A PADURILOR -ROMSILVA**

**DIRECTOR GENERAL Marius-Dan SÎIULESCU**

**DIRECTIA DE CRESTERE, EXPLOATARE SI AMELIORARE A CABALINELOR R.A**

**DIRECTOR George MIERLIȚĂ**